**Γ’ ΕΠΕΙΣΟΔΙΟ**

**Στίχοι 635-725 ΑΠΟ ΠΡΩΤΟΤΥΠΟ**

**Α΄ΕΝΟΤΗΤΑ : 635-680**

|  |  |
| --- | --- |
|  |  |
| **ΑΙΜΩΝ**Πάτερ, σός εἰμι· καὶ σύ μοι γνώμας ἔχωνχρηστὰς ἀπορθοῖς, αἷς ἔγωγ᾽ ἐφέψομαι.Ἐμοὶ γὰρ οὐδεὶς ἀξιώσεται γάμος μείζων φέρεσθαι σοῦ καλῶς ἡγουμένου.**ΚΡΕΩΝ**Οὕτω γάρ, ὦ παῖ, χρὴ διὰ στέρνων ἔχειν, πάντ᾽ ὄπισθεν ἑστάναι γνώμης πατρῴας. Τούτου γὰρ οὕνεκ᾽ ἄνδρες εὔχονται φύσαντες κατηκόους γονὰς ἐν δόμοις ἔχειν,ὡς ἀνταμύνωνται καὶ τὸν ἐχθρὸν κακοῖςκαὶ τὸν φίλον τιμῶσιν ἐξ ἴσου πατρί.Ὅστις δ᾽ φιτύει ἀνωφέλητα τέκνα, τί τόνδ᾽ ἂν εἴποις ἄλλο φῦσαι πλὴν πόνους αὑτῷ, πολὺν δὲ τοῖσιν ἐχθροῖσιν γέλων;Μή νύν ποτ᾽, ὦ παῖ, τὰς φρένας γ᾽ ὑφ᾽ ἡδονῆς γυναικὸς οὕνεκ᾽ ἐκβάλῃς, εἰδὼς ὅτι τοῦτοψυχρὸν παραγκάλισμα γίγνεται, γυνὴ κακὴξύνευνος ἐν δόμοις.Τί γὰρ γένοιτ᾽ ἂν ἕλκος μεῖζον ἢ φίλος κακός;Ἀλλὰ πτύσας ὡσεί τε δυσμενῆμέθες τὴν παῖδ᾽ τήνδε νυμφεύειν τινί ἐν Ἅιδου.Ἐπεὶ γὰρ ἐγὼ αὐτὴν ἐμφανῶς εἷλον ἐκ πάσης πόλεως μόνην ἀπιστήσασαν, οὐ καταστήσω γ᾽ ἐμαυτὸν ψευδῆ πόλει, ἀλλὰ κτενῶ.Πρὸς ταῦτ᾽ ἐφυμνείτω Δία ξύναιμον·εἰ γὰρ δὴ θρέψω τά γ᾽ ἐγγενῆ φύσει ἄκοσμα,κάρτα τοὺς ἔξω γένους.Ὅστις γὰρ ἀνὴρ ἐν τοῖς οἰκείοισιν ἔστ᾽ χρηστός,φανεῖται κἀν πόλει δίκαιος ὤν.Ὅστις δ᾽ ὑπερβὰς ἢ νόμους βιάζεται ἢ νοεῖ τοὐπιτάσσειν τοῖς κρατύνουσιν, οὐκ ἔστ᾽ τοῦτονἐξ ἐμοῦ τυχεῖν ἐπαίνου.Ἀλλ᾽ ὃν πόλις στήσειε, τοῦδε χρὴ κλύεινκαὶ σμικρὰ καὶ δίκαια καὶ τἀναντία.Καὶ τοῦτον ἂν τὸν ἄνδρα ἐγὼ θαρσοίηνθέλειν καλῶς μὲν ἄρχειν, εὖ δ᾽ ἂν ἄρχεσθαι,τ᾽ ἐν χειμῶνι δορός προστεταγμένονἂν μένειν δίκαιον κἀγαθὸν παραστάτην.Μεῖζον κακόν ἀναρχίας οὐκ δὲ ἔστιν·αὕτη πόλεις ὄλλυσιν, ἥδ᾽ ἀναστάτους οἴκους τίθησιν, ἥδε καταρρήγνυσι τροπὰςσυμμάχου δορὸς· τῶν δ᾽ ὀρθουμένων τὰ πολλὰ σώμαθ᾽ σῴζει ἡ πειθαρχία.Οὕτως ἀμυντέ᾽ ἐστὶ τοῖς κοσμουμένοις,κοὔτοι οὐδαμῶς ἡσσητέα γυναικὸς·κρεῖσσον γάρ, εἴπερ δεῖ, ἐκπεσεῖν πρὸς ἀνδρὸς,κοὐκ καλοίμεθ᾽ ἄν ἥσσονες γυναικῶν. | **ΑΙΜΩΝ**Πατέρα δικός σου είμαι και εσύ με τις γνώμες τιςσωστές με καθοδηγείς τις οποίες εγώ βέβαια θα ακολουθήσω.Γιατί εγώ δε θα θεωρήσω κανένα γάμο τόσο σημαντικό που να τον τοποθετήσω πάνω από τη δική σου σωστή καθοδήγηση.**ΚΡΕΩΝ**Αυτή τη γνώμη παιδί μου μέχρι το τέλος πρέπει να έχεις, δηλαδή να ακολουθείς σε όλα την πατρική συμβουλή.Γιατί για αυτό οι γονείς εύχονταινα γεννήσουν υπάκουα παιδιάκαι να τα έχουν στο σπίτι τους, για να εκδικούνται τους εχθρούς και να τιμούν τους φίλους όπως ακριβώς ο πατέρας.Όποιος όμως γεννάει άχρηστα παιδιά τι άλλο θα έλεγες ότι γέννησε αυτός εκτός από βάσανα για τον ίδιο και πολύ γέλιο για τους εχθρούς του;Ποτέ λοιπόν παιδί μου τις τωρινές σου σκέψειςαπό έρωτα για μια γυναίκα να αλλάξεις, γνωρίζοντας ότι αυτό γίνεται παγερό αγκάλιασμα,μια γυναίκα δηλαδή που είναι κακή σύζυγος.Γιατί τι μπορεί να γίνει μεγαλύτερη πληγή από τον κακό φίλο;Αλλά περιφρονώντας τη σαν να ήταν εχθρός σουάφησε αυτήν την κόρη να παντρευτεί κάποιον στον Άδη.Αλλά αφού εγώ φανερά την έπιασα μόνη από όλη την πόλη να παραβαίνει τη διαταγή μου δεν θα βγω ψεύτης μπροστά στους πολίτες αλλά θα την σκοτώσω.Για αυτά ας επικαλείται το Δία, τον προστάτη της συγγένειας. Γιατί αν βέβαια αναθρέψωτους φυσικούς μου συγγενείς, ώστε να είναι απείθαρχοι, πιο πολύ θα είναι οι ξένοι.Γιατί όποιος άνδρας ανάμεσα στους δικούς τουφαίνεται καλός και ανάμεσα στους πολίτες θα φανεί δίκαιος. Αν όμως κάποιος αυθαιρετεί ή παραβιάζει τους νόμους ή σχεδιάζει να δίνει διαταγές σε αυτούς που κυβερνούν δεν είναι δυνατό αυτός να επαινεθεί από μένα.Μα όποιον εκλέξει η πόλη άρχοντα αυτόν πρέπει να υπακούν όλοι και στα μικρά και στα δίκαια και στα αντίθετά τους. Αυτόν τον άνδρα εγώ θα μπορούσα να πιστέψω ότι θα ήθελε και καλά να κυβερνάεικαι να κυβερνιέται και ότι στη θύελλα της μάχης,εάν έχει παραταχθεί σε αυτή θα έμενε δίκαιοςκαι γενναίος σύντροφος.Μεγαλύτερο κακό από την αναρχία δεν υπάρχει.Αυτή πόλεις καταστρέφει, σπίτια διαλύει,αυτή κάνει να σπάει η παράταξηκαι να τραπεί σε άτακτη φυγή ο συμμαχικός στρατός.Από όσους μένουν στη θέση τους τους περισσότερους τους σώζει η πειθαρχία.Έτσι πρέπει κανείς να υπερασπίζεται τους νόμους και με κανένα τρόπο δεν πρέπει να νικιέται από τη γυναίκα. Γιατί είναι προτιμότερο, εάν πρέπει,να πέσουμε από άνδρα κι έτσι δε θα μας πουνκατώτερους από γυναίκες.  |

**Ανάλυση Πρώτης Ενότητας (635-680)**

Η εμφάνιση του Αίμονα είχε προοικονομηθεί στο στίχο 572, όταν η Αντιγόνη κατηγόρησε τον Κρέοντα ότι καταστρέφει το γάμο του γιο του. Έτσι, η εμφάνιση του αρραβωνιαστικού της συμφωνεί με τη βασική αρχή της τραγωδίας «*κατά τὸ εἰκός καὶ ἀναγκαῖον*».

Από τα πρώτα λόγια του Αίμωνα δημιουργείται η εντύπωση ότι δεν επιθυμεί να εναντιωθεί στις επιθυμίες και τις αποφάσεις του πατέρα του. Ο Κρέων χαρούμενος από την εξέλιξη ξεκινά ένα μακρόσυρτο λόγο στον οποίο αναλύει την αξία της υπακοής και παρουσιάζει την ιδανική οικογένεια, σύμφωνα με τα προσωπικά του πιστεύω.

Από τα λόγια του διαπιστώνουμε ότι αντιμετωπίζει το γιο του ως κτήμα, το οποίο μπορεί να διαχειρίζεται κατά το δοκούν και ως εργαλείο υποστήριξης των απόψεων του. Καμία ελευθερία σκέψης δεν είναι επιτρεπτή στο σύμπαν του Κρέοντα.

Ο νεόκοπος κυβερνήτης εκθειάζει την πειθαρχία και περιγράφει με τα μελανότερα χρώματα τις συνέπειες της αναρχίας στην οικογένεια, την πόλη και το συμμαχικό στρατό.

Για αυτόν η υπεράσπιση του Νόμου είναι αυτοσκοπός. Αν μάλιστα συνδυαστεί με το γεγονός ότι η παραβάτης είναι γυναίκα, τότε όλα τα περιθώρια επιείκειας εξαφανίζονται μπροστά στο φόβο να φανεί υποδεέστερος μιας γυναίκας. Ο κακός εννοούμενος ανδρισμός τυφλώνει τον Κρέοντα και τον κάνει πιο εμμονικό στην υπεράσπιση των θέσεών του.

**ΕΡΜΗΝΕΥΤΙΚΑ ΣΧΟΛΙΑ  ΣΤΙΧΩΝ 635-680**

**Στ.635-638:** Ο Αίμονας, προς μεγάλη έκπληξη του Χορού, του Κρέοντα και των θεατών, διατυπώνει την υποταγή του στον πατέρα του με τρόπο έντεχνο και αμφίσημο. Τα προσεγμένα λόγια του μαρτυρούν την εφαρμογή μιας τακτικής με σκοπό να δημιουργήσει το κατάλληλο κλίμα για να πείσει τον πατέρα του ότι η απόφασή του δεν ήταν σωστή χωρίς να προκαλέσει αμέσως την οργή του. Με τόνο συγκαταβατικό βεβαιώνει τον Κρέοντα ότι ενδιαφέρεται ειλικρινά για το κύρος του. Η μετοχή «εχων» λαμβάνεται από τον Κρέοντα ως αιτιολογική και δημιουργεί σ’ αυτόν την εντύπωση ότι ο Αίμονας παραδέχεται αναντίρρητα την ορθότητα των αποφάσεών του. Ο Αίμονας όμως απαντά με έξυπνο και διπλωματικό τρόπο. Δεν εκφράζει  εδώ μια κρίση, αλλά κάνει μιαν ευχή. Το ρήμα απορθοις κατά τον Αίμονα είναι σε ευκτική έγκλιση, ενώ ο Κρέοντας το εκλαμβάνει ως οριστική. Κάτι ανάλογο συμβαίνει και όταν ο Αίμονας αναφέρεται στο γάμο του, ύστερα από την αναφορά του Κρέοντα  σ’ αυτόν. Ο Αίμονας δηλώνει πως κανένας γάμος δε θα θεωρηθεί πιο άξιος από τον πατέρα του, αλλά θέτει ως προϋπόθεση  το «σου καλως ηγουμένου». Ο Αίμονας, λοιπόν, γνωρίζοντας το χαρακτήρα του πατέρα του αποφεύγει μια κατά μέτωπο επίθεση και προσαρμόζει ανάλογα τη συμπεριφορά του.

**Στ.639-680:**Ο Κρέοντας χρησιμοποιεί ορθολογιστικά και ηθικά επιχειρήματα. Οι περισσότερες απόψεις του έχουν γενικό και απόλυτο κύρος. Συγκεκριμένα υποστηρίζει ότι:

α) Χρέος των παιδιών είναι η απόλυτη υποταγή στους γονείς και η      ταύτιση των απόψεών τους με αυτές των γονιών τους.

β) Η κακή γυναίκα είναι ψυχρή αγκαλιά και όλεθρος για έναν άνδρα.

γ) Χρέος του ηγέτη είναι να παραμένει άτεγκτος απέναντι στον παραβάτη του νόμου.

δ) Αν ο ηγέτης ανεχθεί απείθεια στον κύκλο των συγγενών του, θα ενθαρρύνει ανατρεπτικές ενέργειες κι ανάμεσα στους πολίτες.

ε) Οι πολίτες οφείλουν τυφλή υπακοή στις αποφάσεις του ηγέτη είτε αυτές είναι δίκαιες είτε άδικες.

στ) Καλός πολίτης είναι ο σταθερός και πιστός στον ηγέτη και στην πολιτεία, παρά τις όποιες αντιξοότητες.

ζ) Η αναρχία, η αμφισβήτηση της εξουσίας και του νόμου της πολιτείας φέρνει την καταστροφή.

η) Ο άρχοντας πρέπει να υπερασπίζεται με κάθε τρόπο τους νόμους και τις αποφάσεις του.

θ) Η αξιοπρέπεια του άντρα προϋποθέτει να μην υποτάσσεται ποτέ σε μια γυναίκα.

**Σε γενικές γραμμές ο Κρέοντας διατυπώνει σωστές θέσεις, αλλά σε λάθος στιγμή και για λάθος πρόσωπα. Έτσι τονίζεται ο εγωισμός και η πλάνη του.**

Κρίνοντας τις απόψεις του Κρέοντα για την αγωγή και το ρόλο των παιδιών πρέπει να πούμε ότι η απαίτηση των γονιών να είναι τα παιδιά τους υπάκουα δεν πρέπει να λαμβάνει απόλυτο χαρακτήρα, γιατί η υπερβολική υπακοή δημιουργεί άτομα με ανελεύθερο φρόνημα κι αδύναμα να αναλάβουν πρωτοβουλίες. Επίσης η υπακοή των παιδιών πρέπει να λαμβάνει υπόψη την ορθότητα των απόψεων της γνώμης του γονιού και την ηλικία του παιδιού.

**Ο Κρέων φαίνεται πως εκπροσωπεί μια αριστοκρατική πατριαρχική κοινωνία, στην οποία όλοι ήταν εξαρτημένοι από τον πατέρα,** πιστευόταν πως ό,τι συμβαίνει σε ένα μέλος της οικογένειας έχει επιπτώσεις σ’ όλα τα μέλη της, αποδιδόταν μεγάλη σημασία στην γνώμη των άλλων κι ιδιαίτερα στη στάση των εχθρών.

Τα επιχειρήματα του Κρέοντα προβάλλουν έναν άντρα **συνεπή προς τις αρχές και τις εξαγγελίες** του. **Θυσιάζει την οικογενειακή του γαλήνη για χάρη του ορθού και του δικαίου**. Καταδικάζει την απειθαρχία και **φροντίζει την τιμή και την υπόληψή** του. Οι τελικές του όμως **πολιτικές θέσεις αποκαλύπτουν την τυραννική του νοοτροπία και τον αυταρχικό του χαρακτήρα**. Οι ορθές απόψεις, που διατυπώνει πιο πάνω πηγάζουν από αυτή την τυραννικότητα. **Ο ίδιος δεν εφαρμόζει κατά γράμμα όλες τις αρχές του, καθώς δεν πειθαρχεί στο άγραφο θεϊκό δίκαιο, επιβάλλει το δίκαιο με άστοχες ενέργειες προκαλώντας αναρ**χία και υπερασπίζεται τους νόμους του με εμπάθεια και αδεξιότητα επιφέροντας αντίθετα από τα προσδοκώμενα αποτελέσματα.

**Στ.639:**Το χρή δηλώνει ανάγκη που προέρχεται από ηθικά αίτια, ενώ το δει σημαίνει κυρίως ανάγκη που προέρχεται από υλικά αίτια.

**Στ.643:**Οι αρχαίοι με τη λέξη εχθρός συνήθως εννοούσαν τον εσωτερικό εχθρό ή τον πολιτικό αντίπαλο, ενώ με τη λέξη πολέμιος τον εξωτερικό εχθρό.

**Στ.650-651:** Το επιχείρημα αυτό έχει γνωμικό και κοινωνικό χαρακτήρα και σίγουρα θα συμφωνούσαν μ’ αυτό οι Αθηναίοι πολίτες. Ο Αίμονας, όμως, δε θεωρεί την Αντιγόνη «κακή».

**Στ.652:** Ο Κρέοντας ενισχύει το επιχείρημα ότι δεν υπάρχει μεγαλύτερη πληγή από έναν κακό φίλο δίνοντάς του γνωμικό χαρακτήρα και μορφή ρητορική ερώτησης. Το επιχείρημά του είναι σωστό, καθώς ο φίλος γνωρίζει όλα τα μυστικά του φίλου του, τους στόχους και τις επιδιώξεις του και έτσι έχει μεγαλύτερη δυνατότητα να τον βλάψει, αν το θελήσει.

**Στ.655-656:** Τη θέση της Αντιγόνης επιβαρύνουν οι λέξεις «εμφανως», «απιστήσασαν» και «μόνην». Οι λέξεις αυτές τονίζουν την ιδιαιτερότητα της πράξης, την έλλειψη δικαιολογίας και την αδυναμία της Αντιγόνης να αρνηθεί τα γεγονότα.

**Στ.658:** Η θέση του ρήματος στην αρχή του στίχου με την τελεία που ακολουθεί τονίζει τη σκληρή αποφασιστικότητα του Κρέοντα.

**Στ.665:**Ο Κρέοντας μιλάει εδώ πολύ συγκρατημένα, για να μην προκαλέσει περισσότερο το χορό. Έτσι, ενώ πρόκειται για ζωή ή θάνατο, μιλάει για έπαινο ή ψόγο.

**Στ.674-676:** Για να ενισχύσει τις απόψεις του ο Κρέων χρησιμοποιεί: α) την αντίθεση πειθαρχίας-αναρχίας, β) το ασύνδετο σχήμα που ενισχύεται με την επανάληψη του ηδε, γ) την εικόνα από τη στρατιωτική ζωή.

**Στ.677-680:**Ενώ προηγουμένως ο Κρέων πρόβαλε ως κίνητρο των ενεργειών του την επιθυμία του να μένει συνεπής στις αρχές της ισονομίας και της δικαιοσύνης, τώρα αναφέρεται στο πληγωμένο αντρικό φιλότιμο και τη μειωμένη αντρική αξιοπρέπεια. Η θέση του, όμως, αυτή εξασθενίζει τα επιχειρήματά του. Διαφαίνεται εδώ η ψυχολογική του κατάσταση και η αβεβαιότητά του, που τονίζεται από την επανάληψη του δυνητικού αν.

**Στ.681-682:**Στα λόγια του Κρέοντα δεν αντιδρά ο Αίμονας, όπως θα περιμέναμε, αλλά ο Χορός. Η **τεχνική αυτή είναι συνηθισμένη στο Σοφοκλή. Ο Χορός σχολιάζει εκτενείς ομιλίες των προσώπων με δίστιχες παρεμβάσεις. Τα λόγια του Χορού δε σημαίνουν ότι αυτός τάσσεται με το μέρος του Κρέοντα. Απλώς σχολιάζει τις απόψεις του για την πειθαρχία και την αναρχία και τον ισχυρισμό του ότι πρέπει να μείνει σταθερός στις απόψεις του και να εφαρμόσει το νόμο του. Ο Χορός δεν επιμένει στις λεπτομέρειες, σε μια προσπάθεια να διαδραματίσει ένα διαμεσολαβητικό ρόλο στη συνέχεια και να αναλάβει ενεργότερη δράση.**

**ΧΑΡΑΚΤΗΡΙΣΜΟΣ ΠΡΟΣΩΠΩΝ**

**ΑΙΜΟΝΑΣ:** Στους πρώτους στίχους του Γ’ επεισοδίου, ο Αίμονας παρουσιάζεται ένας **νέος ήρεμος και ψύχραιμος**, με **αρκετή αυτοκυριαρχία.** Διακρίνεται για την **ευγένεια της ψυχής** του, πράγμα που φαίνεται τόσο στον τόνο της φωνής του, όσο και στην τακτική αμφισημίας που ακολουθεί. Δείχνει **σεβασμό προς τον πατέρα** του, όμως, όπως θα δούμε, η αγάπη του για την Αντιγόνη είναι ισχυρότερη.

**ΚΡΕΟΝΤΑΣ**: Από τα λόγια του Κρέοντα, προκύπτουν οι **απολυταρχικές διαθέσεις του** σε ένα ολοκληρωτικό καθεστώς που απαγορεύει το διάλογο. Ο **δεσποτικός χαρακτήρας** του Κρέοντα θα φανεί και όταν στο τέλος θα πει ότι «δεν πρέπει να είμαστε κατώτεροι από τις γυναίκες». Οι ιδέες του για τα παιδιά δείχνουν την **εγωιστική** **πατριαρχική αντίληψή** του ότι τα παιδιά πρέπει να υποτάσσονται στους γονείς τους και να υπηρετούν τον πατέρα. Όταν επικαλείται το Δία, φτάνει μέχρι ασέβειας γιατί ορκίζεται στο όνομα του Δία πως θα τιμωρήσει την Αντιγόνη που είναι συγγενής και μέλλουσα νύφη του. Διαρρηγνύει έτσι τους συγγενικούς δεσμούς του και ασεβεί στον προστάτη της οικογένειας, Δία.

Ως άρχοντας είναι βέβαια υποχρεωμένος να προστατεύσει τους νόμους και τα διατάγματά του. Θέλει να δείχνει ότι υπάρχει συνέπεια μεταξύ λόγων και έργων και αυτή η επιθυμία του φαίνεται να ρυθμίζει τη στάση του. Επιπλέον, η φροντίδα και ο σεβασμός προς την πατρίδα δεν του επιτρέπουν να παρεκκλίνει από τις αρχές του και γι’ αυτό τον διακρίνει αυτή η αυστηρότητα. Τέλος, είναι φανερά εγωιστής αναφορικά με τις απόψεις του για τη γυναίκα, όπως θα δούμε και στην συνέχεια.

**Γ’ ΕΠΕΙΣΟΔΙΟ**

**Β΄ΕΝΟΤΗΤΑ : 681-723 ΑΠΟ ΠΡΩΤΟΤΥΠΟ**

|  |  |
| --- | --- |
|  |  |
| **ΧΟΡΟΣ**Ἡμῖν μέν, εἰ μὴ κεκλέμμεθα τῷ χρόνῳ,δοκεῖς λέγειν φρονούντως ὧν λέγεις πέρι .**ΑΙΜΩΝ**Πάτερ, θεοὶ φύουσιν ἀνθρώποις φρένας,ὑπέρτατον πάντων χρημάτων ὅσ᾽ ἐστὶ·Ἐγὼ δ᾽ ὅπως σὺ μὴ λέγεις ὀρθῶς τάδε,οὔτ᾽ ἂν δυναίμην λέγειν μήτ᾽ ἐπισταίμην·γένοιτο μεντἂν χἀτέρῳ καλῶς ἔχον.Πέφυκα δ᾽ οὖν προσκοπεῖνσοῦ πάντα ὅσα λέγει τις ἢ πράσσει τις ἢ ψέγειν ἔχει· τὸ γὰρ σὸν ὄμμα δεινὸν ἀνδρὶ δημότῃ λόγοις τοιούτοις, οἷς σὺ μὴ τέρψῃκλύων.Ἐμοὶ δ᾽ ἔσθ᾽ ἀκούειν τάδε ὑπὸ σκότου, οἷ᾽ ὀδύρεται πόλις, τὴν παῖδα ταύτηνὡς ἀναξιωτάτη πασῶν γυναικῶν φθίνει κάκιστ᾽ ἀπ᾽ ἔργων εὐκλεεστάτων·ἥτις τὸν αὑτῆς αὐτάδελφον πεπτῶτ᾽ἐν φοναῖςἄθαπτον μήθ᾽ εἴασ᾽ ὀλέσθαι ὑπ᾽ ὠμηστῶν κυνῶν μήθ᾽ ὑπ᾽ οἰωνῶν τινος· οὐχ ἥδε λαχεῖν ἀξία χρυσῆς τιμῆς; τοιάδ᾽ ἐρεμνὴ φάτιςσῖγ᾽ ἐπέρχεται.Ἐμοὶ δὲ πάτερ, σοῦ πράσσοντος εὐτυχῶς,οὐκ ἔστιν οὐδὲν κτῆμα τιμιώτερον· τί γὰρ ἄγαλμα μεῖζον τέκνοις εὐκλείας πατρὸς θάλλοντος ἢ τί πατρί πρὸς παίδων;Μή νυν φόρει ἐν σαυτῷ ἓν ἦθος μοῦνον,ὡς φῂς σύ, τοῦτ᾽ ὀρθῶς ἔχεινκοὐδὲν ἄλλο· ὅστις γὰρ δοκεῖ ἢ αὐτὸς φρονεῖν μόνος, ἢ ἔχειν γλῶσσανἢ ψυχὴν ἣν οὐκ ἄλλος,, οὗτοι διαπτυχθέντεςὤφθησαν κενοί.Ἀλλ᾽ ἄνδρα, κεἴ τις ᾖ σοφός, αἰσχρὸν οὐδὲντὸ μανθάνειν πόλλ᾽ καὶ τὸ μὴ τείνειν ἄγαν.Ὁρᾷς παρὰ ῥείθροισι χειμάρροις ὅσα δένδρων ὑπείκει, ὡς ἐκσῴζεται κλῶνας,τὰ δ᾽ ἀντιτείνοντ᾽ αὐτόπρεμν᾽ ἀπόλλυται.Αὔτως δὲ ὅστις πόδα ναὸς τείνας ἐγκρατῆὑπείκει μηδέν, στρέψας κάτωναυτίλλεται τὸ λοιπὸν ὑπτίοις σέλμασιν.Ἀλλ᾽ εἶκε θυμῷ καὶ μετάστασιν δίδου.Εἴ γὰρ πρόσεστι γνώμη τις κἀπ᾽ ἐμοῦ νεωτέρου, φήμ᾽ ἔγωγε πρεσβεύειν πολὺφῦναί τιν᾽ ἄνδρα πάντ᾽ ἐπιστήμης πλέων·εἰ δ᾽ οὖν, φιλεῖ γὰρ τοῦτο μὴ ταύτῃ ῥέπειν,καλὸν τὸ μανθάνειν καὶ τῶν λεγόντων εὖ. | **ΧΟΡΟΣ**Σε μας τουλάχιστον αν δεν έχουμε χάσει το μυαλό μας από τα γερατειά, φαίνεται ότι σωστά μιλάς για όσα κάνεις τώρα λόγο.**ΑΙΜΩΝ**Πατέρα οι θεοί προικίζουν τους ανθρώπους με φρόνηση· το πιο πολύτιμο από όλα τα πράγματα που υπάρχουν.Εγώ ότι εσύ δεν λες σωστά αυτά δεν θα μπορούσα να το πω και μακάρι να μη μάθω.Θα γινόταν όμως και κάποιος άλλος να έχει μια καλή σκέψη. Πάντως από τη φύση μουέχω καθήκον να προσέχω από πριν για σέναόλα όσα λέει κάποιος ή κάνει ή σε κατηγορεί· γιατί το βλέμμα σου προκαλεί φόβο στον απλό δημότη που λέει τέτοια με τα οποία εσύ δεν χαίρεσαι ακούγοντάς τα.Εγώ όμως μπορώ να τα ακούω εξαιτίας της ασημότητας της θέσης μου πόσο δηλαδή η πόλη θρηνεί αυτήν την κόρη που σαν τη χειρότερηαπό τις γυναίκες με ατιμωτικό τρόπο πεθαίνειγια μια τόσο ένδοξη πράξη· γιατί αυτή τον αδερφό της πεσμένο στα αίματα άταφο δεν τον άφησε να κατασπαραχθεί από τα άγρια σκυλιάούτε από τα όρνια· Δεν αξίζει αυτή να τιμηθείμε χρυσή τιμή; Τέτοια σκοτεινή φήμη κυκλοφορεί σιγά.Όσο για μένα πατέρα από τη δική σου ευτυχίαδεν υπάρχει πολυτιμότερο αγαθό.Γιατί ποια χαρά είναι μεγαλύτερη για τα παιδιάαπό τη δόξα του ευτυχισμένου πατέραή ποια (χαρά) για τον πατέρα από τη δόξα των παιδιών;Μην έχεις λοιπόν μέσα σου μόνο έναν τρόπο σκέψης, ότι αυτό που λες εσύ μόνο είναι σωστόκαι τίποτα άλλο· γιατί όσοι νομίζουν ή ότι μόνο αυτοί σκέφτονται σωστά ή ότι έχουν ευγλωττίαή φρόνημα που δεν έχει κανείς άλλος αυτοί, όταν ανοιχτούν αποκαλύπτονται κενοί.Αλλά ένας άνδρας ακόμα και εάν είναι σοφός,δεν είναι ντροπή να μαθαίνει πολλά καιακόμη να μην παρατραβάει το σχοινί.Βλέπεις κοντά στο ορμητικό ρεύμα όσα από τα δέντρα υποχωρούν πώς σώζουν τα κλαδιά τους,όσα όμως αντιστέκονται χάνονται σύρριζα.Επίσης όποιος τα πανιά του πλοίου τεντώνει πολύ και δεν τα χαλαρώνει καθόλου,αφού αναποδογυρίσει το πλοίο ταξιδεύει από εκεί και πέρα με ανεστραμμένα τα καθίσματα των κωπηλατών.Μα δώσε τόπο στην οργή και άλλαξε γνώμη.Γιατί αν μπορώ να προσθέσω μια γνώμη,αν και είμαι νεώτερος, εγώ λέω ότι το πιο καλό είναι να γεννηθεί κανείς πάνσοφος.Αν όμως κανείς δεν είναι τέτοιος γιατί αυτό συνήθως δεν συμβαίνει έτσι, είναι καλό να μαθαίνει από όσους μιλούν σωστά. |

**ΕΡΜΗΝΕΥΤΙΚΑ ΣΧΟΛΙΑ 681-723**

**Ο Χορός**

Στους στίχους **681-82** αντιδρά στα λόγια του Κρέοντα ο κορυφαίος του Χορού και όχι ο Αίμονας όπως ίσως θα περιμέναμε. Ο κορυφαίος εκφράζει την άποψη πως οι θεωρίες που ανέπτυξε ο Κρέοντας είναι σωστές. Αυτό δε σημαίνει πως ο Χορός τάσσεται στο πλευρό του Κρέοντα όσον αφορά το επίμαχο θέμα. Απλώς σχολιάζει τις ιδέες περί αναρχίας και δεν μπαίνει σε λεπτομέρειες, ούτε στην ουσία του πράγματος όμως για να μην οξύνει πολύ τα πράγματα.

Γενικά, ο Χορός **έχει ένα ρόλο διαλλακτικό και συμβιβαστικό**. Προσπαθεί να ηρεμήσει τα πνεύματα και να αποτρέψει την όξυνση.

Ο μονόλογος του Αίμονα εισάγει τη διαφωνία του γιου προς τον πατέρα, η οποία στηρίζεται πάνω σε **λογικά επιχειρήματα**, που κάθε άλλο παρά τη σύγκρουση των δύο ανδρών προκαλούν. Τα επιχειρήματα του Αίμονα είναι τα εξής:

α) πολλοί μπορεί να κατέχουν την ορθοφροσύνη

β) ο καλός γιος οφείλει να προστατεύει το κύρος και την εξουσία του πατέρα του

γ) ο ηγέτης δεν έχει τη δυνατότητα να γνωρίζει τη κοινή γνώμη, όπως έχει ένα πρόσωπο του στενού οικογενειακού του περιβάλλοντος

δ) η ευτυχία και η δύναμη του πατέρα είναι χαρά και ευτυχία για τα παιδιά

ε) η ισχυρογνωμοσύνη καταστρέφει τους ανθρώπους (επιχείρημα με γνωμικό χαρακτήρα)

στ) δεν είναι κακό ακόμη και ο σοφός να μαθαίνει πολλά από τους άλλους (επιχείρημα με γνωμικό χαρακτήρα)

ζ) η σοφία και η φρόνιμη σκέψη κατέχεται από πολλούς

**Βλέπουμε ότι ο Αίμονας παρακάμπτει τα ηθικά και θρησκευτικά επιχειρήματα, που χρησιμοποίησαν οι άλλοι χαρακτήρες. Αποσιωπά τη σχέση του με την Αντιγόνη και στηρίζεται σε πολιτικές αρχές για να πετύχει την απαλλαγή και λύτρωση της Αντιγόνης. Γνωρίζοντας το χαρακτήρα του πατέρα του προβάλλει τα στοιχεία που τον ενδιαφέρουν**: τη γνώμη των πολλών, την αποδοκιμασία της εξουσίας του από την πόλη και τη διατήρηση του κύρους του. Το ενδιαφέρον του όμως δεν είναι προσποιητό. Νοιάζεται πραγματικά για τον πατέρα του και θέλει να τον προστατεύσει.

Ο Αίμονας προβάλλει μερικές νέες και πρωτότυπες πολιτικές απόψεις, που έρχονται βέβαια σε αντίθεση με τις αρχές του Κρέοντα, αλλά βρίσκουν απήχηση στην κρίση των Αθηναίων θεατών του 8ου αι. π.Χ. Πρόκειται για την αρχή της αμφίδρομης επικοινωνίας κι αμοιβαίας σχέσης άρχοντα και λαού και την αρχή της άσκησης κριτικής στους ηγέτες ως εποικοδομητικού στοιχείου για την άσκηση της εξουσίας.

Θα μπορούσε κανείς να πει ότι ο λόγος του Αίμονα εμπεριέχει το βασικό ιδεολογικό και ηθικό άξονα του δράματος, καθώς καυτηριάζει την απόλυτη στάση και την υπέρβαση του μέτρου και προτρέπει σε μια νηφάλια και συνετή σκέψη και πράξη.

Οι παραινέσεις του Αίμονα προκαλούν στο θεατή έντονες προσδοκίες και ελπίδες για μεταστροφή του Κρέοντα, αλλά και φόβο για ένα πιθανό ξέσπασμα οργής εξαιτίας της στάσης του γιου του.

**Στ.685-686:**Στην αρχή φαίνεται ότι ο Αίμονας εγκρίνει τα λόγια του πατέρα του κι αποδέχεται τη λογική τους βάση. Δεν υπάρχει όμως απόλυτη συμφωνία και αποδοχή και αυτό φαίνεται από τη μετατροπή της δυνητικής ευκτικής σε ευχετική με παράλλαξη. Ο Αίμονας προτάσσει ένα προοίμιο εύνοιας για να αποφύγει την οργή του πατέρα του κι έπειτα διατυπώνει τη θέση του.

**Στ.687:** Η φράση διατυπώνεται με κάποια αοριστία, αφού δε φαίνεται καθαρά το υποκείμενο. Αυτό, μαζί με τη δυνητική ευκτική δείχνει τη συστολή και τη λεπτότητα του Αίμονα, αλλά και την αυτοκυριαρχία του, που του δίνει το δικαίωμα να εκφράζει σωστές γνώμες.

**Στ.689-691:**Στα λόγια του Αίμονα υπάρχουν λέξεις, όπως το «ψέγειν» και το «μη τέρψη», που προοικονομούν τη φύση του λόγου του Αίμονα και σηματοδοτούν το περιεχόμενό του.

**Στ.692-695:** Η αποδοκιμασία της πόλης αποτελεί το βασικότερο επιχείρημα του Αίμονα, που αποβλέπει στο να κλονίσει το κυριότερο στήριγμα της θέσης του Κρέοντα. Ο Κρέων ήταν μέχρι τώρα αντιμέτωπος με τους θεούς και την οικογένειά του, τους οποίους περιφρόνησε. Τώρα τίθεται αντιμέτωπος με τον ίδιο το λαό, για χάρη του οποίου διατείνεται πως ενεργεί κι αποφασίσει. Βρίσκεται λοιπόν μπροστά σ’ ένα δίλημμα που επιδεινώνει την τραγικότητά του.

Η Αντιγόνη με τα λόγια αυτά δικαιώνεται από την κοινή γνώμη κι έμμεσα από τον Αίμονα, που φαίνεται να συντάσσεται μ΄ αυτήν. Η επανάληψη της περιγραφής της μοίρας του νεκρού Πολυνείκη τονίζει την εναντίωση της ηρωίδας σε μια απάνθρωπη και ανόσια πράξη. Οι υπερθετικοί βαθμοί «αναξιωτάτη», «κάκιστα» και ευκλεεστάτων» υποδηλώνουν το μεγάλο ψυχικό πόνο του Αίμονα για την τύχη της μνηστής του. Όλη η αγάπη του βέβαια κρύβεται στο «ταύτην», καθώς φαίνεται ότι έχει την εικόνα της μπροστά του.

**Στ.701-704:**Ο Αίμονας προσπαθεί να ενισχύσει τη δήλωση ότι το πολυτιμότερο πράγμα γι’ αυτόν είναι η ευτυχία του πατέρα του: α) στηρίζοντάς τη πάνω σε ένα σχετικό αξίωμα, σύμφωνα με το οποίο δεν υπάρχει μεγαλύτερη ικανοποίηση για τα παιδιά από την καλή φήμη του πατέρα, β) δίνοντας στο αξίωμα αυτό ερωτηματικό ρητορικό χαρακτήρα και γ) χρησιμοποιώντας την εκφραστική μεταφορά «θάλλοντος». Με τα λόγια του ο Αίμονας προσπαθεί να κερδίσει την εύνοια του πατέρα του, να του δείξει πως ενδιαφέρεται για τη φήμη και την ευτυχία του και να του υποδείξει ότι πρέπει να λάβει υπόψη και την ευτυχία του παιδιού του.

**Στ.705:** Οι γέροντες είναι συνήθως ισχυρογνώμονες και θεωρούν μόνο τη δική τους γνώμη σωστή.

**Στ.707-709:**Ο Αίμονας προσπαθεί να δώσει κύρος στα λόγια του χρησιμοποιώντας εικόνες και γνώμες, όπως είχε κάνει και ο Κρέοντας μιλώντας για την ισχυρογνωμοσύνη της Αντιγόνης. Λέξεις-κλειδιά στο λόγο του αποτελούν οι λέξεις «φρονειν», «γλωσσαν» και «ψυχήν», λέξεις τις οποίες είχε χρησιμοποιήσει και στις προγραμματικές του δηλώσεις ο Κρέοντας αναφερόμενος στα τρία βασικά στοιχεία του σωστού ηγέτη. Το επιχείρημα του Αίμονα ενισχύεται με το πολυσύνδετο και τη μεταφορά «διαπτυχθέντες». Η άποψη του Αίμονα είναι απολύτως σωστή, καθώς σε ζητήματα δικαίου, ηθικής και αισθητικής δεν υπάρχει τίποτε το απόλυτο.

**Στ.712-717:**Και τα δύο παραδείγματα που χρησιμοποιεί ο Αίμονας είναι παρμένα από τη φύση και καυτηριάζουν τα ίδια γνωρίσματα του ήθους του Κρέοντα. Το δεύτερο όμως δεν έχει αντιθετική διατύπωση και αναφέρεται περισσότερο στις συνέπειες που ενδέχεται να έχει η στάση του Κρέοντα στην πολιτεία κι όχι στον ίδιο. Οι φυσικές αυτές εικόνες προοικονομούν τη συντριβή του σκληρού και άκαμπτου τυράννου.

**Στ.711,716,718,723:**Οι λέξεις «εικε», «μη τείνειν», «υπείκει», «μανθάνειν», αποτελούν λέξεις-κλειδιά για την κατανόηση του χαρακτήρα του Κρέοντα.

**ΧΑΡΑΚΤΗΡΙΣΜΩΝ ΠΡΟΣΩΠΩΝ**

Ο Αίμονας στην αρχή του λόγου του, εκπροσωπεί την κοινή γνώμη. Μετά την Αντιγόνη, ο Κρέων θα έχει να αντιμετωπίσει στη συνέχεια και τον Αίμονα. Η Αντιγόνη χρησιμοποίησε θρησκευτικά και ηθικά επιχειρήματα. Ο Αίμονας χρησιμοποιεί πολιτικά. Εδώ ο **Αίμονας θέτει τον πατέρα του απέναντι στη γνώμη του λαού του**, γεγονός που βαραίνει τον Κρέοντα σημαντικά.

Ο Αίμονας εδώ εμφανίζεται ως ένας νέος ήρεμος με αρκετή αυτοκυριαρχία. Φαίνεται η ευγένεια της ψυχής του που διακρίνεται από την τακτική που ακολουθεί.

Δείχνει **σεβασμό** και **ενδιαφέρον για τον πατέρα του**, αλλά θα αποδειχθεί πως η αγάπη του για την Αντιγόνη είναι εντονότερη.

Ο Αίμων είναι σίγουρα ανήσυχος και έχει αγωνία τόσο για την τύχη της Αντιγόνης όσο και για τους κινδύνους που εγκυμονεί η άκαμπτη στάση του πατέρα του.

**Ανάλυση Δεύτερης Ενότητας**

Στην ομιλία του Κρέοντα απαντά ο κορυφαίος του Χορού και όχι ο Αίμων. Είναι τυπική αποστολή του Χορού να σχολιάζει εκτενείς ομιλίες προσώπων με δίστιχες παρεμβάσεις. Με αρκετή δουλοπρέπεια τις βρίσκει σωστές. Δεν επιμένει σε λεπτομέρειες. Η στάση του είναι παθητική σε μία προσπάθεια να διαδραματίσει ένα διαμεσολαβητικό ρόλο ανάμεσα στους δύο άντρες. Προς το παρόν η ένταση έχει μειωθεί κάπως.

Ενώ ο κορυφαίος είχε απευθύνει το λόγο στον Κρέοντα δεν απαντά αυτός στο σχόλιο του αλλά ο Αίμων παίρνει το λόγο και απευθύνεται στον πατέρα του. Στην αρχή της ομιλίας ο Κρέων είχε ζητήσει από τον Αίμωνα *γνώμης πατρώας πάντα ὂπισθεν ἐστάναι* (στίχ 640). Ο Αίμων αρχίζει και αυτός την ομιλία του (πρόκειται για ένα αγώνα λόγων) και αναφέρει και αυτός την αξία της φρόνησης ως υπέρτατου θείου δώρου. Έμμεσα συμφωνεί και με τα λόγια του Χορού, οποίος προηγουμένως με τη σειρά του είχε και αυτός συμφωνήσει με τα λεγόμενα του Κρέοντα.

Ο Αίμων αρχίζει την υπεράσπιση της Αντιγόνης με πολλή τέχνη. Συγκρατεί τον πόνο του και ρυθμίζει τα επιχειρήματά του με λεπτότητα και προσοχή. Προτάσσει ένα προοίμιο ευνοίας και από τη γενική διαπίστωση προχωρά στην ειδική περίπτωση. Ο πατέρας του σκέφτεται σωστά μπορεί όμως κάποιοι άλλοι να βλέπουν αλλιώς το σωστό. Αυτό το σωστό το έμαθε και ως καλός γιος- πολίτης έτρεξε στον πατέρα-άρχοντα να το πει. Ο Αίμων κάνει μία νύξη στην κοινή γνώμη στην οποία έχει πρόσβαση ενώ ο τύραννος πατέρας του λόγω θέσης δεν μπορεί να προσεγγίσει.

Με εξυπνάδα μεταθέτει στους πολίτες τη δική του γνώμη αποφεύγοντας να εναντιωθεί φανερά στον Κρέοντα. Με τον τρόπο αυτό δεν χάνει την ευπρέπειά του, περιβάλλει τη γνώμη του με καθολικό κύρος και αποφεύγει να θεωρηθεί κακός γιος από τον Κρέοντα. Ο λαός θεωρεί την κόρη άξια μεγάλης τιμής και όχι τιμωρίας. Με τα λόγια αυτά ο Σοφοκλής εκφράζει την εμπιστοσύνη του στο μέσο πολίτη για την αντιμετώπιση ενός προβλήματος που έχει να κάνει με το δίκαιο και το άδικο. Έμμεσα προσπαθεί και να καλοπιάσει τους κριτές για την ψηφοφορία που θα ακολουθούσε.

Η εικόνα της Αντιγόνης κυριαρχεί στην ψυχή του Αίμωνα. Φαίνεται από το πόσο εμφατικά μίλησε γα αυτή. Μέχρι τώρα η Αντιγόνη είχε μόνο την επιδοκιμασία της δειλής Ισμήνης. Τώρα δικαιώνεται, έμμεσα, και από την κοινή γνώμη, όπως φαίνεται μέσα από τα λόγια του Αίμωνα. Στη συνέχεια με παραινετικό τρόπο προτρέπει τον πατέρα του να αλλάξει γνώμη. Την προσπάθειά του αυτή «ντύνει» με γνωμικά επιχειρήματα για να αναπληρώσει την έλλειψη κύρους που συνεπάγεται η ηλικία του.

Το πρώτο επιχείρημα που χρησιμοποιεί είναι ότι όποιος νομίζει ότι μόνο οι δικές του σκέψεις, λόγια και φρονήματα είναι σωστά τελικά αποδεικνύεται κενός. Οι βασικές λέξεις κλειδιά *φρονεῖν, γλῶσσα καὶ ψυχήν* χρησιμοποιήθηκαν και από τον Κρέοντα στις προγραμματικές του δηλώσεις (στ 175-177). Το δεύτερο είναι ότι δεν είναι ντροπή να μαθαίνει και ο σοφός πολλά και να μην είναι ισχυρογνώμων. Με τον τρόπο αυτό ο Αίμων κατηγορεί τον πατέρα του για το πείσμα και το μονοδιάστατο τρόπο σκέψης του.

Προσπαθεί να στηρίξει τα επιχειρήματά του με δύο παραδείγματα από τη φυσική ζωή. Κάτι αντίστοιχο είχε πράξει και ο Κρέων για να περιγράψει το ήθος της Αντιγόνης. Τέλος προσπαθεί να τον πείσει να δώσει τόπο στην οργή και να αλλάξει τρόπο σκέψης χωρίς να τον μειώσει.

Στο λόγο του Αίμωνα είναι αξιοπρόσεχτο το εξής:Αγαπάει την Αντιγόνη και έρχεται να ζητήσει χάρη. Δεν εκλιπαρεί, όμως, αλλά χρησιμοποιεί τη γλώσσα της Λογικής όπως ταιριάζει σε ένα μεγάλο άντρα. Προσπαθεί να πείσει τον πατέρα του να μην παραβεί το θεϊκό νόμο και συγχρόνως να του δείξει ότι το συμφέρον του είναι αλληλένδετο με το συμφέρον των πολιτών. Δεν προσπαθεί να τον συγκινήσει αλλά να τον πείσει. Ως άντρας που είναι θεωρεί ντροπή να υπερασπιστεί τη ζωή της μνηστής του και ακόμα μεγαλύτερη ντροπή τη δική του ευτυχία. Τις πράξεις του οδηγεί το ενδιαφέρον του για τον πατέρα του και το δίκαιο.

Ο ποιητής δεν επιθυμεί να παρουσιάσει μελοδραματικές σκηνές όπως στο σύγχρονο θέατρο. Ο Αίμων σίγουρα έχει έντονα και βαθιά αισθήματα για την Αντιγόνη αλλά δεν αφήνει να διαφανούν. Η τιμή του προστάζει να συγκρατήσει το πάθος του και να μεταχειριστεί μονάχα τη γλώσσα της λογικής.

**Γ’ ΕΠΕΙΣΟΔΙΟ**

**Γ΄ΕΝΟΤΗΤΑ : 724-780 ΑΠΟ ΜΕΤΑΦΡΑΣΗ**

|  |  |
| --- | --- |
|  |  |
| **ΧΟΡΟΣ**Ἄναξ, σέ τ᾽ εἰκός, εἴ τι καίριον λέγει, μαθεῖν, σέ τ᾽ αὖ τοῦδ᾽· διπλῇ γὰρ εὖ εἴρηται.**ΚΡΕΩΝ**Οἱ τηλικοίδε καὶ διδαξόμεσθα δὴ φρονεῖνὑπ᾽ ἀνδρὸς τηλικοῦδε τὴν φύσιν;**ΑΙΜΩΝ**Μηδὲν τὸ μὴ δίκαιον· εἰ δ᾽ ἐγὼ νέος, οὐ χρὴ σκοπεῖν μᾶλλον τὸν χρόνον ἢ τἄργα.**ΚΡΕΩΝ**Ἔργον γάρ ἐστι σέβειν τοὺς ἀκοσμοῦντας;**ΑΙΜΩΝ**Οὐδ᾽ ἂν κελεύσαιμ᾽ εὐσεβεῖν ἐς τοὺς κακούς.**ΚΡΕΩΝ**Οὐχ ἥδε γὰρ ᾽ ἐπείληπται τοιᾷδ νόσῳ;**ΑΙΜΩΝ**Οὔ φησι ὁμόπτολις λεώς τῆσδ᾽ Θήβης.**ΚΡΕΩΝ**Πόλις γὰρ ἐρεῖ ἡμῖν ἁμὲ χρὴ τάσσειν;**ΑΙΜΩΝ**Ὁρᾷς ὡς εἴρηκας τόδ᾽ ὡς ἄγαν νέος;**ΚΡΕΩΝ**Ἄλλῳ γὰρ ἢ ᾽μοὶ χρή με ἄρχειν τῆσδ᾽ χθονός;**ΑΙΜΩΝ**Πόλις γὰρ οὐκ ἔσθ᾽ ἥτις ἀνδρός ἐσθ᾽ ἑνός.**ΚΡΕΩΝ**Ἡ πόλις οὐ νομίζεται τοῦ κρατοῦντος;**ΑΙΜΩΝ**Καλῶς γ᾽ ἂν σὺ ἄρχοις μόνος ἐρήμης γῆς.**ΚΡΕΩΝ**Ὅδ᾽, ὡς ἔοικε, τῇ γυναικὶ συμμαχεῖ.**ΑΙΜΩΝ**Εἴπερ γυνὴ σύ· σοῦ γὰρ οὖν προκήδομαι.**ΚΡΕΩΝ**Ὦ παγκάκιστε, ἰὼν διὰ δίκης πατρί;**ΑΙΜΩΝ**Ὁρῶ γὰρ σ᾽ οὐ δίκαιά ἐξαμαρτάνονθ᾽.**ΚΡΕΩΝ**Ἁμαρτάνω γὰρ τὰς ἐμὰς ἀρχὰς σέβων;**ΑΙΜΩΝ**Οὐ γὰρ σέβεις, πατῶν γε τὰς τιμάς θεῶν.**ΚΡΕΩΝ**Ὦ μιαρὸν ἦθος καὶ γυναικὸς ὕστερον.**ΑΙΜΩΝ**Οὔ τἂν ἕλοις ἐμέ ἥσσω γε τῶν αἰσχρῶν.**ΚΡΕΩΝ**Ὁ γοῦν λόγος σοι ὅδε πᾶς ὑπὲρ κείνης.**ΑΙΜΩΝ**Καὶ σοῦ γε κἀμοῦ, καὶ θεῶν τῶν νερτέρων.**ΚΡΕΩΝ**Οὐκ ἔσθ᾽ ὡς ἔτι γαμεῖς ποτ᾽ ταύτην ζῶσαν.**ΑΙΜΩΝ**Ἥδ᾽ οὖν θανεῖται καὶ θανοῦσ᾽ ὀλεῖ τινα.**ΚΡΕΩΝ**Ἦ ἐπεξέρχῃ ὧδ᾽ θρασύς κἀπαπειλῶν;**ΑΙΜΩΝ**Τίς δ᾽ ἔστ᾽ ἀπειλὴ λέγειν πρὸς κενὰς γνώμας;**ΚΡΕΩΝ**Κλαίων φρενώσεις, ὢν φρενῶν αὐτὸς κενός.**ΑΙΜΩΝ**Εἰ μὴ πατὴρ ἦσθ᾽, εἶπον ἄν σ᾽ οὐκ εὖ φρονεῖν.**ΚΡΕΩΝ**Γυναικὸς ὢν δούλευμα, μὴ κώτιλλέ με. **ΑΙΜΩΝ**Βούλει λέγειν τι καὶ λέγων μηδὲν κλύειν;**ΚΡΕΩΝ**Ἄληθες; ἀλλ᾽ τόνδ᾽ Ὄλυμπον, ἴσθ᾽ ὅτιδεννάσεις ἐμέ οὐ χαίρων ἐπὶ ψόγοισι.Ἄγαγε τὸ μῖσος, ὡς θνῄσκῃ αὐτίκα κατ᾽ ὄμματ᾽ πλησία παρόντι τῷ νυμφίῳ.**ΑΙΜΩΝ**Οὐ δῆτ᾽ ἔμοιγε, τοῦτο μὴ δόξῃς ποτέ,οὔθ᾽ ἥδ᾽ ὀλεῖται πλησία, σύ τ᾽ οὐδαμᾷ προσόψει τοὐμὸν κρᾶτ᾽ ἐν ὀφθαλμοῖς ὁρῶν,ὡς μαίνῃ τῶν φίλων ξυνών τοῖς θέλουσι.**ΧΟΡΟΣ**Ἁνήρ, ἄναξ, βέβηκεν ἐξ ὀργῆς ταχύς· νοῦς δ᾽ τηλικοῦτος ἀλγήσας ἐστὶ βαρύς.**ΚΡΕΩΝ**Ἰών δράτω, φρονείτω μεῖζον ἢ κατ᾽ ἄνδρ᾽·τώ δ᾽ οὖν κόρα τώδ᾽ οὐκ ἀπαλλάξει μόρου.**ΧΟΡΟΣ**Καὶ ἄμφω γὰρ αὐτὼ νοεῖς κατακτεῖναι;**ΚΡΕΩΝ**Οὐ τήν γε μὴ θιγοῦσαν· εὖ γὰρ οὖν λέγεις.**ΧΟΡΟΣ**Ποίῳ δὲ μόρῳ καὶ βουλεύῃ σφε κτανεῖν;**ΚΡΕΩΝ**Ἄγων ἔνθ᾽ ἂν ᾖ ἔρημος βροτῶν στίβος κρύψω ζῶσαν ἐν κατώρυχι πετρώδει, προθείς φορβῆς τοσοῦτον ὡς ἄγος μόνον, ὅπως μίασμα ὑπεκφύγῃ πᾶσ᾽ πόλις· κἀκεῖ τὸν Ἅιδην, ὃν μόνον σέβει θεῶν, αἰτουμένη που τεύξεται τὸ μὴ θανεῖν, ἢ γνώσεται γοῦν ἀλλὰ τηνικαῦθ᾽ ὅτι πόνος περισσός ἐστι σέβειν τἀν Ἅιδου. | **ΧΟΡΟΣ**Βασιλιά, είναι λογικό, αν λέει κανείς κάτι εύστοχο να το ακούσεις. Και εσύ να ακούσεις αυτόν εδώ. Γιατί και από τους δύοέχουν ειπωθεί λόγια σωστά.**ΚΡΕΩΝ**Εμείς λοιπόν σε αυτή την ηλικία θα διδαχτούμενα σκεφτόμαστε σωστά από έναν τόσο νέο;**ΑΙΜΩΝ**Τίποτα το άδικο.Και αν εγώ είμαι νέος δεν πρέπει να κοιτάξεις περισσότερο τα χρόνια μου παρά τα έργα μου.**ΚΡΕΩΝ** Είναι λοιπόν σωστό να τιμά κανείς όσους παρανομούν;**ΑΙΜΩΝ**Ούτε θα συμβούλευα κανένα να τιμά τους κακούς.**ΚΡΕΩΝ** Αυτή εδώ λοιπόν δεν έχει προσβληθείαπό τέτοια αρρώστια;**ΑΙΜΩΝ** Δεν το παραδέχονται αυτό όλοι οι πολίτες αυτής της Θήβας;**ΚΡΕΩΝ** Οι πολίτες λοιπόν θα μας πουν όσα πρέπει να διατάζω;**ΑΙΜΩΝ** Βλέπεις πως έχεις πει αυτά τα λόγιασαν πολύ νέος;**ΚΡΕΩΝ** Για κάποιον άλλο ή για μένα πρέπει να κυβερνώ αυτή την πόλη;**ΑΙΜΩΝ** Γιατί δεν υπάρχει πόλη που να ανήκει σε ένα άνθρωπο μόνο.**ΚΡΕΩΝ**Η πόλη δεν θεωρείται ότι είναι του άρχοντα;**ΑΙΜΩΝ** Ωραία βέβαια θα κυβερνούσες εσύμόνος σου μια έρημη πόλη.**ΚΡΕΩΝ** Αυτός, όπως φαίνεται, είναι σύμμαχος της γυναίκας.**ΑΙΜΩΝ** Αν βέβαια εσύ είσαι γυναίκα.Γιατί πραγματικά για σένα ενδιαφέρομαι.**ΚΡΕΩΝ** Αχρείε, ενώ έρχεσαι να αντιδικήσεις με τον πατέρα σου;**ΑΙΜΩΝ** Ναι, γιατί σε βλέπω να παίρνεις άδικες αποφάσεις.**ΚΡΕΩΝ** Σφάλλω λοιπόν σεβόμενος την εξουσία μου;**ΑΙΜΩΝ** Δεν την τιμάς καταπατώντας τα δικαιώματα των θεών.**ΚΡΕΩΝ** Αχρείο πλάσμα, δούλε μιας γυναίκας!**ΑΙΜΩΝ** Ναι, αλλά δεν μπορείς να με βρειςνα υποκύπτω σε αισχρές τάξεις.**ΚΡΕΩΝ**Τα λόγια σου βέβαια  αυτά εδώ όλα είναι για χάρη εκείνης.**ΑΙΜΩΝ**Και για σένα και για μένα και για τους θεούς του κάτω κόσμου.**ΚΡΕΩΝ**Με κανένα τρόπο πια δεν θα παντρευτείς ποτέ αυτή ζωντανή.**ΑΙΜΩΝ**Αυτή λοιπόν θα πεθάνει και με το θάνατό τηςθα σκοτώσει και κάποιον άλλο.**ΚΡΕΩΝ**Αλήθεια έρχεσαι με τόσο θράσος ώστε να με απειλείς;**ΑΙΜΩΝ** Και τι απειλή είναι να μιλάει κανείςενάντια σε ανόητες γνώμες;**ΚΡΕΩΝ**Με κλάματα θα με συνετίσεις αν και είσαι άμυαλος.**ΑΙΜΩΝ**Αν δεν ήσουν πατέρας μουθα έλεγα ότι εσύ δεν σκέφτεσαι σωστά.**ΚΡΕΩΝ**Δούλε μιας γυναίκας μην πας να με κολακέψειςμε πολλά λόγια.**ΑΙΜΩΝ**Θέλεις μόνο να μιλάς και να μην παίρνειςκαμιά απάντηση στα λόγια σου;**ΚΡΕΩΝ**Αλήθεια, μα τον Όλυμπο, να το ξέρεις ότιδε θα με βρίζεις ατιμώρητα με συνεχείς κατηγορίες. Φέρε μου τη μισητή για να πεθάνει αμέσως μπροστά στα μάτια, κοντά και παρουσία του μνηστήρα της.**ΑΙΜΩΝ**Όχι βέβαια κοντά μου, αυτό ποτέ να μην το φανταστείς ούτε αυτή να πεθάνει κοντά μου,και εσύ ποτέ πια δε θα δεις το πρόσωπό μουκοιτάζοντάς με με τα τα μάτια σου για να δείχνεις την τρέλα σου σε όσους από τους φίλους σου μπορούν να την ανεχτούν.**ΧΟΡΟΣ**Ο άνδρας, βασιλιά, έφυγε από την οργή του βιαστικά· και η ψυχή τόσο νέου, αν πονέσει,είναι επίφοβη.**ΚΡΕΩΝ**Ας πάει να εκτελέσει τα σχέδια του και ας μεγαλοπιάνεται περισσότερο από όσο ταιριάζει σε ένα άνδρα· αυτές όμως τις δύο νέες δε θα τις γλιτώσει από το θάνατο.**ΧΟΡΟΣ**Και τις δύο αυτές σκέφτεσαι να τις σκοτώσεις;**ΚΡΕΩΝ**Όχι βέβαια αυτή που δεν άγγιξε (το νεκρό). Σωστά μιλάς αλήθεια.**ΧΟΡΟΣ** Και με ποιο τρόπο σκέφτεσαι να τη σκοτώσεις;**ΚΡΕΩΝ**Αφού την πάω εκεί που υπάρχει απάτητος δρόμος θα τη θάψω ζωντανή σε υπόγειο θολωτό τάφο αφήνοντας μπροστά της τόση τροφήίσα ίσα για να αποτρέψω το μίασμα μόνο για να αποφύγει το μίασμα όλη η πόλη·και εκεί τον Άδη που μόνο από τους θεούς τιμάπαρακαλώντας τον ίσως γλιτώσει το θάνατοή τουλάχιστον θα μάθει, αν και αργά, ότι είναι μάταιος κόπος να τιμά κανείς όσους βρίσκονται στον Άδη. |

**ΕΡΜΗΝΕΥΤΙΚΑ ΣΧΟΛΙΑ 724-780 ΑΠΟ ΜΕΤΑΦΡΑΣΗ**

**Στ.724-725:**Ο χορός φοβάται να πάρει σαφή και καθαρή θέση απέναντι στο όλο θέμα και παίζει το ρόλο του ενδιάμεσου και του συμφιλιωτή, προσπαθεί να στήσει μια γέφυρα επικοινωνίας και συνεννόησης ανάμεσα στον πατέρα και το γιο. Η παρέμβασή του όμως δίνει το έναυσμα της ρήξης τους.

**Στ.728:** Οι απόψεις του Αίμονα, που στηρίζονται στο δίκαιο, έρχονται σε ευθεία αντίθεση με τις αυθαίρετες και αυταρχικές θέσεις του τυράννου.

**Στ.729:**Ο Αίμων μιλάει γενικά κάνοντας έναν υπαινιγμό στη δική του φρόνιμη πράξη να μιλήσει για το δίκαιο της Αντιγόνης.

**Στ.731:**Ο Αίμων συντάσσεται με την άποψή του πατέρα του και συμπληρώνει πως δεν πρέπει να σέβεται κανείς τους κακούς. Οι ιδέες τους σ’ αυτό το σημείο φαίνονται ταυτόσημες. Η σύγκρουση πηγάζει όχι από τον τρόπο με τον οποίο ο καθένας βλέπει το σεβασμό και την παρανομία, αλλά από την αξιολόγηση του ίδιου προσώπου με διαφορετικά κριτήρια. Ο Κρέων θεωρεί την Αντιγόνη απείθαρχη, ενώ ο Αίμων όχι.

**Στ.732**&**748:**Ο Κρέων αποφεύγει επιμελώς να αναφέρει το όνομα της Αντιγόνης.

**Στ.735:**Ο ευγενικός μέχρι τώρα Αίμων αρχίζει να γίνεται οξύς και πικρός, χωρίς όμως να ξεπερνά τα όρια της ευπρέπειας.

**Στ.740:**Ο Κρέων, οργισμένος από τα ειρωνικά λόγια του γιου του, στρέφεται προς το χορό αλλάζοντας θέμα. Δε διστάζει να προσβάλλει τον ανδρισμό του γιου του.

**Στ.744-745:** Ο Αίμων επικρίνει τον πατέρα του όχι για τη στάση που τηρεί απέναντι στις ιδέες και τις αρχές του, αλλά για τη φύση και τον χαρακτήρα των αρχών αυτών.

**Στ.746:** Ο Κρέων αποφεύγει να συζητήσει το θέμα της αντίθεσης ανάμεσα στο ανθρώπινο και θεϊκό δίκαιο. Επειδή δεν έχει επιχειρήματα που θα μπορούσαν να ανατρέψουν τις θέσεις του Αίμονα στο σημείο αυτό, καταφεύγει σε υβριστικούς χαρακτηρισμούς.

**Στ.750:** Η διατάραξη της σειράς των λέξεων δείχνει την ταραχή του Κρέοντα.

**Στ.752-755:** Στο σημείο αυτό κάθε ομιλητής αρπάζεται από μια λέξη-έννοια του άλλου κι έτσι προχωρεί η συζήτηση. Ο ένας χαρακτηρίζει τον άλλο ως ανόητο και ασύνετο.

**Στ.760**&**764:**Στους στίχους αυτούς έχουμε κάποιες σκηνοθετικές πληροφορίες. Η διαταγή που δίνει ο Κρέων στους δορυφόρους του για την προσαγωγή της Αντιγόνης, υποδηλώνει την αποστροφή που κάνει προς αυτούς και την αποχώρησή τους από τη σκηνή. Επίσης οι τελευταίες λέξεις του Αίμονα υπαινίσσονται την αποχώρησή του από τη σκηνή, χωρίς όμως να είναι ευδιάκριτη η κατεύθυνση και ο προορισμός του.

**Στ.726-765: Η σύγκρουση των δύο αντρών εξυπηρετεί τα εξής:**

α) προβάλλει την απάθεια και τον εγωισμό του Κρέοντα, ακόμη και απέναντι στα πρόσωπα της οικογένειάς του

β) δικαιολογεί την παρανενοημένη ενέργειας της αυτοκτονίας του Αίμονα

γ) οδηγεί στη σταδιακή απομόνωση και απόλυτη ερημιά του Κρέοντα

**Τα επιχειρήματα του Κρέοντα είναι τα εξής**:

1. οι νεότεροι πρέπει να υποτάσσονται στους μεγαλύτερους
2. κανείς δεν πρέπει να τιμά τους απείθαρχους, και η Αντιγόνη ανήκει σ’ αυτή την κατηγορία
3. η πόλη δεν έχει το δικαίωμα να επιβάλλει τη θέλησή της στον άρχοντα
4. ο άρχοντας πρέπει να διοικεί το λαό του όπως αυτός κρίνει σωστό κι όπως επιβάλλει το συμφέρον του
5. η πόλη είναι κτήμα αυτού που την κυβερνά
6. κίνητρό του γιου του είναι η αγάπη του για την Αντιγόνη
7. η στάση του γιου του απέναντί του δε δείχνει αγάπη και σεβασμό
8. δεν είναι σφάλμα να μένει κανείς πιστός στις αρχές του
9. οι απειλές του γιου του δεν θα έχουν κανένα αποτέλεσμα

Ο Κρέων χρησιμοποιεί επιχειρήματα όμοια μ’ αυτά που χρησιμοποίησε στις διάφορες φάσεις της ανέλιξης του έργου. Στερούνται λογικής βάσης και θα προσέκρουαν στις αντιλήψεις ακόμα και των πιο συντηρητικών θεατών. Ο Κρέων υπερεκτιμά τον εαυτό του ως άρχοντα και διευρύνει αυθαίρετα τα δικαιώματά του. Έχει τα δικά του «στερεότυπα» και λειτουργεί μέσα από αυτά. Αδυνατεί να λυτρωθεί από τη δουλική υποταγή σ’ αυτά. Οι θέσεις του τον καθιερώνουν ως ακραίο υπόδειγμα τυραννικής νοοτροπίας. Το ύφος του είναι περιφρονητικό και ειρωνικό.

**Τα επιχειρήματα του Αίμονα είναι τα εξής:**

1.          σημασία δεν έχει η ηλικία αλλά η ορθότητα των λόγων και των ενεργειών

2.         η πράξη της Αντιγόνης είναι έντιμη, όπως υποστηρίζει η κοινή γνώμη

3.         η γνώμη του λαού είναι ανώτερη από του άρχοντα

4.         δεν υπάρχει πόλη που να ανήκει αποκλειστικά σ’ έναν άντρα

5.         πόλη χωρίς κατοίκους δεν έχει καμία αξία για τον άρχοντα

6.         ενδιαφέρεται και ανησυχεί για τον πατέρα του.

7.         η απόφαση του πατέρα του για την Αντιγόνη δεν είναι δίκαιη

8.         η παραβίαση των θεϊκών νόμων δεν είναι δείγμα ευσέβειας

9.         ο θάνατος της Αντιγόνης θα οδηγήσει στο θάνατο και κάποιον άλλον.

Ο Αίμων προβάλλει **επιχειρήματα με ηθικό και πολιτικό χαρακτήρα, τα οποία φαίνονται λογικότερα από του Κρέοντα και δείχνουν δημοκρατικότερη θεώρηση των πραγμάτων**. Αρχικά εξακολουθεί να παρουσιάζει συνέπεια ήθους, καθώς εμφανίζεται ήρεμος, ευγενής και διακριτικός. Παρουσιάζει τις απόψεις του με διπλωματικό και συγκαλυμμένο τρόπο. Η ειρωνική και περιφρονητική στάση, όμως, του πατέρα του τον οδηγεί σταδιακά να χάσει τον έλεγχο φτάνοντας σε αυθάδεια. Η διφορούμενη και αινιγματική φράση του στ. 751 προκαλεί την όξυνση των πνευμάτων, καθώς παρερμηνεύεται από τον Κρέοντα.

Η στιχομυθία, με τον ελλειπτικό της χαρακτήρα και το γρήγορο ρυθμό της, βοηθά την προοδευτική ένταση και κλιμάκωση της σκηνής και την ταχεία εξέλιξη των πραγμάτων. Το ύφος και των δύο ομιλητών είναι οξύ κι έντονο. Το πιο βασικό εποικοδομητικό στοιχείο από την άποψη της κατασκευής του μύθου είναι, πέρα από την αταλάντευτη απόφαση του Κρέοντα να θανατώσει την Αντιγόνη, η απειλή του Αίμονα πως ο θάνατός της θα επιφέρει το θάνατο και σε κάποιον άλλο που δεν κατονομάζει. η απειλή αυτή και η δήλωση του Αίμονα πως ο Κρέοντας δεν πρόκειται να τον ξαναδεί προοικονομούν σκηνές που θα ακολουθήσουν.

**Ο δραματικός ρόλος της παρέμβασης του Αίμονα είναι πολυδιάστατος:**

α) ο τραγικός ήρωας πρέπει να συγκρουστεί με ορισμένους παράγοντες, να εγκαταλειφθεί από αυτούς και να μείνει μόνος. Όπως η Αντιγόνη εγκαταλείπεται από την Ισμήνη στον Πρόλογο, έτσι κι ο Κρέων εγκαταλείπεται εδώ από τον γιο του.

β) ο Αίμων γίνεται φορέας της κοινής γνώμης και της συνείδησης της πόλης. Έτσι η σύγκρουση ανάμεσα στον Κρέοντα και τον Αίμονα αποκτά μια ευρύτερη διάσταση.

γ) η παρέμβαση του Αίμονα επηρεάζει ως ένα βαθμό τον πατέρα του.

**Στ.767:** Η τυπική παρέμβαση του χορού μπορεί να εκληφθεί ως προσπάθεια ανανέωσης της αίσθησης του κινδύνου που απειλεί τον Κρέοντα να χάσει το γιο του.

**Στ.768:**Τα λόγια του Κρέοντα δείχνουν την υποψία του ότι ο Αίμων θα προβεί σε κάποια παράτολμη ενέργεια διάσωσης ή εκδίκησης.

**Στ.772:**Η ερώτηση του Χορού αντανακλά την επιθυμία του να αποφύγει η Αντιγόνη τον άμεσο θάνατο. Ο Χορός πιθανόν νομίζει ότι ο Κρέων ενδέχεται να μεταβάλλει την απόφασή του στο μέλλον ή ότι η Αντιγόνη θα φανεί πιο διαλλακτική και συμβιβαστική. Ο Χορός φαίνεται πως ενεργεί σαν ένας υποδεέστερος υποκριτής. Οι ερωτήσεις του είναι περισσότερο εισηγήσεις που επηρεάζουν τη λήψη αποφάσεων και καθορίζουν την εξέλιξη του μύθου.

**Στ.775:**Σε αντίθεση με τη μέχρι τώρα στάση του, ο τύραννος παρουσιάζεται εδώ με θρησκευτικές προλήψεις και προκαταλήψεις.

**Στ.773-775:**Η υποχώρηση του Κρέοντα όσον αφορά την ενοχή της Ισμήνης και την ποινή της Αντιγόνης ενδεχομένως προέρχεται από τον κίνδυνο που επισήμανε ο χορός και που απειλεί τον Αίμονα ή από τη σκέψη ότι κανένας πολίτης δε θα ήταν πρόθυμος να ρίξει τον πρώτο λίθο, εφόσον η κοινή γνώμη ήταν αντίθετη μ’ αυτόν. Πάντως η προσωρινή ενοχοποίηση της Ισμήνης έδωσε την ευκαιρία στον ποιητή να ηθογραφήσει πληρέστερα τόσο τον Κρέοντα όσο και την Αντιγόνη, αλλά και να αποκαταστήσει την Ισμήνη στα μάτια των Θεατών με τη μεταστροφή της συμπεριφοράς της στο β’ επεισόδιο. Από την άλλη, η αλλαγή της ποινής της Αντιγόνης είναι απαραίτητη για την εξέλιξη του δράματος και την προοικονόμηση σκηνών που θα ακολουθήσουν.

Τώρα μπήκε στη μέση μια άλλη μεγάλη δύναμη του κόσμου, που θα σύρει στο χαμό τους δυο πρωταγωνιστές, κρατημένους από τα χέρια ενός αθώου του Αίμωνα. Με την εμφάνιση και τη στάση του Αίμωνα ο Σοφοκλής δηλώνει ότι στις τραγικές καταστάσεις που οι ήρωες μαζί με τις αρχές και τις αξίες, την ιδεολογία και το σκληρό χαρακτήρα του καθενός, θα παίζει σημαντικό ρόλο και ο έρωτας, που η παρουσία και το θάμπος του προκαλούν δέος στους γέροντες του χορού, όπως θα φανεί από τον ύμνο που αναπέμπουν.

Μετά τη ρήση του Αίμωνα παρεμβαίνει ο Κορυφαίος του Χορού. Απευθύνεται τόσο στο βασιλιά όσο και στο γιο του, επιδιώκοντας να συμφιλιώσει τα πράγματα, παίζοντας το ρόλο του μεσολαβητή και ενδιάμεσου. Κατά τα άλλα κρατάει ουδέτερη στάση, με τον έπαινο και των δύο δεν φανερώνει τη δική του θέση. Από δραματική άποψη η παρέμβαση του Κορυφαίου του Χορού αποτελεί μια ανάπαυλα πριν από την κορύφωση του δράματος.

Η ευγλωττία και η διπλωματικότητα του Αίμωνα δεν θα φέρουν αποτέλεσμα. Ο Κρέων βαδίζει ακάθεκτα προς την απομόνωσή του και το χτύπημα τώρα το δέχεται από μέσα. Μόλις θίγεται η ματαιοδοξία του, μόλις ο γιος του τολμάει να τον συμβουλεύσει μετατρέπεται ξανά σε αυθαίρετο τύραννο, απροσπέλαστο και αχαλίνωτο.

Απαιτεί απόλυτη υπακοή από τους πολίτες όπως απαιτεί και από τους δούλους. Δεν εκπροσωπεί μόνο την πόλη αλλά τη θεωρεί κτήμα του. Μόλις νιώσει την αδυναμία του επικαλείται την εξουσία του, το φύλο, την ηλικία. Μέσα στο θυμό του κατηγορεί τον Αίμωνα ότι είναι «δούλος ενός ελεεινού γύναιου». Στις αντιρρήσεις του γιου του διαβλέπει ταπεινά κίνητρα και επειδή δεν μπορεί να αντιτάξει σοβαρά επιχειρήματα απαντά με ύβρεις και προσωπικούς χλευασμούς. Εκτοξεύει ύβρεις ακόμα και προς το Δία αν και θέλει να θεωρείται ευσεβής.

Σε κάθε νέα απόκριση του Αίμωνα ξεσπάει ολοένα και πιο έντονα ο χείμαρρος του πάθους του. Στις απαντήσεις του Αίμωνα παρατηρούμε το εξής **παράδοξο**:ο γιος χωρίς να το ξέρει χρησιμοποιεί τις παρατηρήσεις και τα αξιώματα του πατέρα του σαν να είναι δικά του. Με τον τρόπο αυτό δημιουργούνται απρόβλεπτες παρεξηγήσεις γιατί ο Κρέων τα εκλαμβάνει ως προσωπικούς διαξιφισμούς και μεγαλώνει ο θυμός του. Καθώς ηττάται στο διάλογο, δεν πρέπει να ξεχνάμε ότι πρόκειται για αγώνα λόγων, αμύνεται με παιδαριώδη τρόπο. Ο θυμός του εναντίον του γιου του μας και η όλη συμπεριφορά του μας προετοιμάζει για το χτύπημα που θα δεχτεί από τους Θεούς στο τέλος το δράματος.

Ο ποιητής αναδεικνύεται απαράμιλλος στη δημιουργία αντιθέσεων και καλλιτέχνης στη στη σκιαγράφηση χαρακτήρων. Σε όλη τη στιχομυθία η σύγκρουση παρουσιάζει το εξής παράδοξο:ο Αίμων αν και νέος χαρακτηρίζεται από αυτοκυριαρχία και αυτοσυγκράτηση, δείχνει φρόνηση. Ο Κρέων, ένας ώριμος άντρας, είναι εκτός εαυτού αντίθετα με ότι ορίζει η ηλικία του. Ο νέος έχει γεροντική σύνεση και ο άντρας συμπεριφέρεται με παιδαριώδη τρόπο.

Κάτω από το σεμνό και ήρεμο ύφος του νέου κρύβεται το υψηλό και αγέρωχο ήθος του, που το συγκρατεί μέχρι που ο Κρέων οργισμένος ξεστομίζει την τελική του απόφαση για θανατική καταδίκη της Αντιγόνης. Τότε ξεσπάει σε μία απειλή που πηγάζει από την απόγνωση. Ο νέος είναι ευγενής αλλά και παράφορος, άξιος μνηστήρας της Αντιγόνης όπως είχε παρατηρήσει η Ισμήνη προηγουμένως (στ 570).

Οι θεατές παρακολούθησαν με κομμένη την ανάσα την προοδευτική ένταση του διαλόγου και την όξυνση των σχέσεων πατέρα – γιου. Τώρα φαίνεται ότι δεν υπάρχει καμία γέφυρα επικοινωνίας ανάμεσά τους. Νιώθουν συμπάθεια για τον Αίμωνα και την προσπάθειά του και αγωνιούν έντονα για την εξέλιξη των πραγμάτων. Την ψυχή τους κατέχουν ὁ ἒλεος καὶ ὁ φόβος.

O διάλογος ανάμεσα στον Κρέοντα και τον Αίμωνα κατέληξε σε πλήρη διαφωνία και σύγκρουση. Το δίστιχο σχόλιο του χορού πάνω στην αποχώρηση του Αίμωνα είχε ως στόχο να διεγείρει κάποιο φόβο μήπως ο Αίμων, στην ηλικία που βρίσκεται και μέσα στην απόγνωσή του, κάνει κάτι επικίνδυνο. Η απάντηση του Κρέοντα φανερώνει την τρικυμία συναισθημά των που ταράζει την ψυχή του, όπως φαίνεται και από το ασύνδετο. Αδιαφορεί για το τι θα κάνει ο γιος του, γιατί ό,τι και αν κάνει δε θα γλιτώσει τις δύο αδερφές. Μιλάει σαν να πρόκειται ο Αίμων να εφαρμόσει σχέδιο διάσωσης της Αντιγόνης και της Ισμήνης. Δίνει την εντύπωση ότι δε συναισθάνεται την επερχόμενη καταστροφή και δηλώνει ότι οι δύο νέες δε θα αποφύγουν το θάνατο. Πόσο βέβαιος είναι γι’ αυτό φαίνεται από το μέλλοντα οὐκ ἀπαλλάξει (στ 769),

Ο χορός παρεμβαίνει και με την ερώτησή του, αν σκέφτεται να θανατώσει και τις δύο αδερφές επιδιώκει αναψηλάφηση του θέματος, ελπίζοντας να επιτύχει επιεικέστερη τιμωρία. Η απάντηση του Κρέοντα μας ξαφνιάζει. Ανακαλώντας τη βιαστική και αδικαιολόγητη απόφασή του για την Ισμήνη, λέει ότι δε θα την τιμωρήσει, γιατί έχει αμφιβολίες. Η απόφασή του δείχνει ότι του λείπουν η σιγουριά και η σταθερότητα. Είναι άνθρωπος των βιαστικών αποφάσεων. Η ισχυρογνωμοσύνη του φαίνεται ότι αρχίζει να κάμπτεται, αλλά τη μείωση που νομίζει ότι δέχεται το πρόσωπό του την αντισταθμίζει, επιβάλλοντας στην Αντιγόνη την πιο απίθανη ποινή. Αυτή πρέπει να πληρώσει τη βαριά ζημιά που νόμισε ότι έπαθε ο εγωισμός του.

Ο Κρέων επιβάλει στην Αντιγόνη την ποινή του θανάτου από ασιτία, με εγκλεισμό σε πέτρινο τάφο. Και, επειδή, σύμφωνα με παλιά αντίληψη, υπήρχε κίνδυνος μόλυνσης της πόλης αν κάποιος πέθαινε από ασιτία πιστεύει ότι θα αποφύγει το μίασμα τοποθετώντας λίγη τροφή δίπλα στη μελλοθάνατη. Κατά την άποψή του η Αντιγόνη ενδιαφέρθηκε για την τήρηση των καθηκόντων προς τους χθόνιους θεούς ο ίδιος φαίνεται να περιφρονεί τους θεούς αυτούς. Αρχικά καγχάζει ειρωνευόμενος την Αντιγόνη και λέγοντας πως παρακαλώντας αυτούς τους θεούς θα κατορθώσει να αποφύγει το θάνατο: έπειτα ξεστομίζει τη βλαστήμια ότι θεωρεί μάταιο κόπο να σέβεται κανείς αυτούς που είναι στον Άδη.

Έτσι κορυφώνεται η ύβρις προς τους θεούς του κάτω κόσμου. Δεν υπάρχει καμιά αμφιβολία ότι οι χθόνιοι θεοί, εκδικούμενοι, θα συντρίψουν τελικά τον Κρέοντα. Αυτός ο άνθρωπος κάνει το παν για να επιβαρύνει τη θέση του. Με τον τελευταίο στίχο ο Κρέων εισέρχεται στο παλάτι, για να δώσει οδηγίες για την τιμωρία της Αντιγόνης σύμφωνα με την τελευταία απόφασή του.

Τώρα μπήκε στη μέση μια άλλη μεγάλη δύναμη του κόσμου, που θα σύρει στο χαμό τους δυο πρωταγωνιστές, κρατημένους από τα χέρια ενός αθώου του Αίμωνα. Με την εμφάνιση και τη στάση του Αίμωνα ο Σοφοκλής δηλώνει ότι στις τραγικές καταστάσεις που οι ήρωες μαζί με τις αρχές και τις αξίες, την ιδεολογία και το σκληρό χαρακτήρα του καθενός, θα παίζει σημαντικό ρόλο και ο έρωτας, που η παρουσία και το θάμπος του προκαλούν δέος στους γέροντες του χορού, όπως θα φανεί από τον ύμνο που αναπέμπουν

**ΧΑΡΑΚΤΗΡΙΣΜΟΣ ΠΡΟΣΩΠΩΝ**

**Χορός:**Στους στίχους 724-25 ο Χορός σχολιάζει πάλι τα λόγια του Αίμονα που προηγήθηκαν, όπως είχε κάνει λίγο πρωτύτερα και με το μονόλογο του Κρέοντα που είχε προηγηθεί. Δέχεται πως και ο Αίμονας μίλησε σωστά και συνετά και γι’ αυτό συνιστά **αυτοσυγκράτηση** και **συμβιβασμό**. Παίζει ένα ρόλο διαλλακτικό και συμβιβαστικό, προσπαθεί να ηρεμήσει τα πνεύματα και**να αποτρέψει την όξυνση**. Αυτή όμως η τυπική παρέμβαση καταλήγει να εξοργίσει τον Κρέοντα ο οποίος ανταπαντά με οργή στον Χορό.

**Αίμονας :**Καθώς αρχικά ο Αίμονας παρουσιάζεται ένας νέος ήρεμος, ψύχραιμος με αυτοκυριαρχία που δείχνει πραγματικό ενδιαφέρον για τον πατέρα του αλλά και σεβασμό προς αυτόν, σταδιακά και στο διάλογο με τον πατέρα του αρχίζει να φαίνεται διαφορετικός. Θα μιλήσει περισσότερο αποφασιστικά και θα υποστηρίξει αντίθετες απόψεις από αυτές του πατέρα του.

Ο Αίμονας γνωρίζει το χαρακτήρα του πατέρα του. Γι’ αυτό μπορεί και ρυθμίζει ανάλογα τη συμπεριφορά του. Θα πρέπει να είμαστε έτσι κάπως επιφυλακτικοί σχετικά με την ειλικρίνεια των λόγων του και τα κίνητρα που προβάλλει. Ούτε μια στιγμή δείχνει πως αυτός κινείται από την αγάπη που τρέφει προς την Αντιγόνη. Προσποιείται ότι ενδιαφέρεται για την υπόληψη του πατέρα του και την ασφάλεια της εξουσίας του. Πραγματικά η συμπεριφορά του καθορίζεται από τον έρωτα του για τη μνηστή του. Στη συνέχεια βλέποντας πως δεν καταφέρνει να αλλάξει τη γνώμη του πατέρα του μέσω της διπλωματικής οδού, θα αλλάξει στάση και με ορμητικότητα  θα συγκρουστεί με άσχημο τρόπο μαζί του.

**Κρέοντας :**Η συμπεριφορά του Κρέοντα  δεν παρουσιάζει αισθητή μεταβολή ούτε στη συνέχεια του επεισοδίου. Σαν άρχοντας είναι υποχρεωμένος να προστατεύσει τους νόμους και τα διατάγματά του. Η θέλησή του είναι να δείξει συνέπεια λόγων και έργων. Βέβαια πέρα και πάνω από όλα πιστεύει ότι είναι επιβεβλημένη η τυφλή υπακοή των πολιτών στον άρχοντα. Η νοοτροπία του είναι καθαρά τυραννική. Διακρίνεται για την άκαμπτη ισχυρογνωμοσύνη του και για τον οξύθυμο χαρακτήρα του. Η οργή το ιδίου θα εξοργίσει τελικά και τον Αίμονα και έτσι θα επέλθει η σύγκρουση.

Με τη συνάντηση πατέρα και γιου και την εμφάνιση του έμπρακτου ενδιαφέροντος του γιου προς τον πατέρα, έχουμε την ικανοποίηση του πατέρα για την αγωγή που έχει ο γιος του. Παράλληλα ένα μίσος ενάντια σε όλους τους απείθαρχους στην πραγματικότητα όμως ενάντια στην Αντιγόνη διαφαίνεται σε όλη την ομιλία. Με την στιχομυθία, κορυφώνεται η ένταση των συναισθημάτων και ξεδιπλώνονται τα κίνητρα και οι χαρακτήρες των πρωταγωνιστών.

Ο Αίμονας διακρίνεται από την αγωνία αλλά και την ανησυχία για την εξέλιξη των πραγμάτων και την τύχη της Αντιγόνης αλλά και του πατέρα του με την άκαμπτη και ασυμβίβαστη στάση του.

Στη στιχομυθία πατέρα – γιου, οι δυο πρωταγωνιστές φτάνουν στο χειρότερο σημείο του επεισοδιακού διαλόγου τους**. Ο Κρέοντας** δεν κάνει τίποτα άλλο παρά **να βρίζει σαρκαστικά**, **αλαζονικά**και κατάφωρα το γιο του. Φτάνει μέχρι **την πλήρη αδιαφορία και περιφρόνηση για το παιδί του**. **Υπάρχει τέτοια σύγχυση στο μυαλό του** που αδυνατεί να προβάλλει άλλο επιχείρημα ή να συνεχίσει το διάλογο με το γιο του και το μόνο που κάνει είναι **να βρίζει**.

Από την άλλη **ο Αίμονας** καταλαβαίνει ότι ο πατέρας του ποτέ δε θα αλλάξει στάση και πως ό,τι και αν του πει θα είναι περιττό. Γι’ **αυτό του φέρεται με απρέπεια** και **τον κατηγορεί επίσης ως ανόητο**. Το αδιέξοδο της επικοινωνίας τους είναι τέτοιο ώστε ο Αίμονας αναγκάζεται να αποχωρήσει και μάλιστα απειλώντας ότι θα αυτοκτονήσει. Ο Κρέοντας όμως δεν αντιλαμβάνεται ότι ο γιος του θα κάνει κάτι τέτοιο. Είναι τόσο εγωιστής που μια τέτοια απειλή θεωρεί ότι στρέφεται εναντίον του και μόνο.

Στο τέλος του επεισοδίου, με την απομάκρυνση του Αίμονα πέφτουν οι τόνοι και στη σκηνή παραμένει ο Κρέοντας με το Χορό. Η ψυχική διάθεση του**Κρέοντα** μεταστρέφεται. **Επικρατεί κάποια σύγχυση στο μυαλό του**. Η**ανησυχία του** φαίνεται και στις αλλαγές των αποφάσεών του. **Αρχίζει να τον βασανίζει η αβεβαιότητα για την ορθότητά τους**. Αρχίζει να μεταστρέφεται κάπως η συμπεριφορά του η οποία γίνεται τώρα κάπως πιο **ήπια και γαλήνια**. Δείχνει πως δεν είναι ψυχρός και άξεστος υπολογιστής των πραγμάτων αλλά αρχίζει **να φοβάται πως είναι θύμα κακής εκτίμησης των πραγμάτων**. **Αρχίζουν να διαφαίνονται και τα πρώτα ίχνη μιαςκάποιας αβεβαιότητας σχετικά με την ορθότητα των αποφάσεων του**. Τώρα η ισχυρογνωμοσύνη του αρχίζει να κάμπτεται.

Ο **Χορός** από την άλλη αισθάνεται κάποια **αγωνία** για την τύχη του Αίμονα.**Αισθάνεται βέβαια κάποια ανακούφιση**, όταν ακούει τον Κρέοντα να υποκύπτει και να μεταβάλλει προς το ηπιότερο τις αποφάσεις του για την Ισμήνη και την Αντιγόνη. Αισθάνεται **ικανοποίηση** γιατί οι παρεμβάσεις του υπήρξαν αποτελεσματικές.